Predkladacia správa

Informácia sa predkladá ako iniciatívny materiál, ktorý informuje o spôsobe realizácie financovania regionálneho rozvoja mesta Hlohovec.

Ministerstvo hospodárstva Slovenskej republiky v rámci podpory prílevu zahraničných investícií na Slovensko a zároveň podpory regionálneho rozvoja Slovenskej republiky realizuje investičné projekty, ktoré si vyžadujú financovanie zo štátneho rozpočtu v roku 2005. Štát spolupodieľaním sa na financovaní výstavby technickej infraštruktúry v meste Hlohovec participuje na regionálnom rozvoji dotknutej oblasti a prispieva tiež k vytvoreniu nových pracovných miest. 

Keďže finančné krytie nie je možné zabezpečiť zo zdrojov mesta Hlohovec, je potrebné, aby sa zabezpečil prísun finančných prostriedkov zo štátneho rozpočtu Slovenskej republiky.

Ministerstvo hospodárstva SR poskytne mestu Hlohovec v súlade s Výnosom č. 1/2005 Ministerstva hospodárstva SR z 1. marca 2005 o poskytovaní dotácií v pôsobnosti Ministerstva hospodárstva SR (ďalej len „výnos“) dotáciu na regionálny rozvoj mesta Hlohovec vo výške 10 mil. Sk. Mesto Hlohovec použije finančné prostriedky na nasledovné stavebné objekty:
SO 02 komunikácie a spevnené plochy   -  5,4 mil. Sk (vrátane DPH)
SO 09 kanalizácia dažďová		      -  4,6 mil. Sk  (vrátane DPH)

Mesto má v súčasnosti dvoch investorov:
FAURECIA AUTOMOTIVE SLOVAKIA, s.r.o. (dodávateľ spoločnosti Peugeot) – vytvorí 350 pracovných miest v 1. etape, do konca r. 2007 vytvorí ďalších 300 pracovných miest
VETTER, spol. s r.o. (balenie a sušenie ovocia) – vytvorí 150 pracovných miest od septembra 2005.

Pretože má materiál informatívny charakter, nebol predmetom medzirezortného pripomienkového konania v súlade s ustanovením čl. 10 ods. 6 pís. a) Smernice na prípravu a predkladanie materiálov na rokovanie vlády Slovenskej republiky.